โบรกคาดยอดขาย XO ไตรมาส 2 เพิ่ม หนุนรายได้ฟื้นตัว ชูเป้า 23 บ.
โบรกจับตางาน “THAIFEX” ช่วยกระตุ้นยอดขาย XO ไตรมาส 2/65 เพิ่มขึ้น หนุนรายได้ฟื้นตัว แนะนำ “ซื้อ” เคาะราคาเป้าหมาย 23 บ. คงประมาณการกำไรปี 65 โต 4.5% แตะ 483 ลบ.
โบรกจับตางาน “THAIFEX” ช่วยกระตุ้นยอดขาย XO ไตรมาส 2/65 เพิ่มขึ้น หนุนรายได้ฟื้นตัว แนะนำ “ซื้อ” เคาะราคาเป้าหมาย 23 บ.
25 เม.ย. 2565

บริษัทหลักทรัพย์ฟินันเซีย ไซรัส จำกัด (มหาชน) หรือ บล.ฟินันเซีย ไซรัส ระบุในบทวิเคราะห์เกี่ยวกับหุ้นบริษัท เอ็กโซติค ฟู้ด จำกัด (มหาชน) หรือ XO ว่า คาดกำไรไตรมาส 1/2565 อยู่ที่ 95 ล้านบาท 12% เมื่อเทียบจากไตรมาสก่อน แต่ลดลง 9.5% เมื่อเทียบจากปีก่อน โดยอ่อนตัวลงจากคำสั่งซื้อที่ลดลง ส่วนหนึ่งมองว่ามาจากฐานสูง และลูกค้ายังมี Stock อยู่ นอกจากอัตราการใช้กำลังการผลิตจะแผ่วลงเล็กน้อย แต่บริษัทเริ่มเผชิญผลกระทบจากต้นทุนวัตถุดิบและบรรจุภัณฑ์สูงขึ้นเฉลี่ย 5%-10% อาทิ น้ำตาล และกล่องกระดาษ
นอกจากนี้คาดต้นทุนขวด (ทั้งขวดแก้วและพลาสติก) น่าจะเริ่มขยับขึ้นตามราคาตลาดโลกบ้าง เบื้องต้นคาดอัตรากำไรขั้นต้นจะอ่อนลงเป็น 43% จาก 43.5% ในไตรมาส 4/2564 และ 45.5% ในไตรมาส 1/2564 ขณะที่คาดค่าใช้จ่ายโดยรวมยังควบคุมได้ดี จึงคาด SG&amp;A to Sale อยู่ที่ 15.5% ทรงตัวใกล้เคียงปีก่อน
ทั้งนี้ยังติดตามการฟื้นตัวของคาสั่งซื้อในไตรมาส 2/2565 เบื้องต้นผลกระทบจากสงครามยังจำกัด มีเพียงรายได้ราว 1.7% ของรายได้รวมที่ขายไปรัสเซียและยูเครนที่ปัจจุบันหยุดการขายแล้ว ส่วนรายได้ส่งออกไปยุโรปราว 84% ปัจจุบันยังขายตามปกติ แต่คำสั่งซื้อล่าสุดยังไม่ฟื้นตัวนัก โดยบล.ฟินันเซีย ไซรัส คาดหวังผลบวกจากการเข้าร่วมงาน THAIFEX (24-28 พ.ค.) น่าจะเข้ามาช่วยหนุนการฟื้นตัวของรายได้ในไตรมาส 2/2565 ถึงไตรมาส 3/2565 ได้ ทั้งนี้ผู้บริหารยังตั้งเป้ารายได้ปี 2565 เติบโต 10%-15% อย่างไรก็ตาม คาดแนวโน้มต้นทุนบรรจุภัณฑ์อาจขยับขึ้นต่อในไตรมาส 2/2565 ถึงครึ่งหลังปี 2565
อย่างไรก็ดียังคาดกำไรสุทธิปี 2565 ไว้ที่ 483 ล้านบาท เพิ่มขึ้น 4.5% เมื่อเทียบจากปีก่อน และคงราคาเป้าหมายที่ 23 บาท (อิง PE ที่ 20 เท่า) เริ่มเห็น Downside ต่อประมาณการของบล.ฟินันเซีย ไซรัส หากการฟื้นตัวในไตรมาส 2/2565 ช้ากว่าที่คาด ขณะที่บริษัทได้รับผลบวกจากค่าเงินบาทอ่อนค่าค่อนข้างจำกัด เพราะรายได้ราว 76% ขายในรูปสกุลเงินบาท และขายเป็น USD เพียง 19% อาจนำไปสู่ปรับลดประมาณการกำไรและราคาเป้าหมาย